送許栖墨道士
作者：郭祥正
朝代：宋

paragraphs: 結廬守親冢，淡食畢喪制。
焚香誦寶經，傾悲拔冥滯。
神明扶孝思，肌髪保陽氣。
支離僅不死，鄰里爲歔欷。
倏然叩予門，殷勤謝銘誌。
袖攜一幅圖，離坎備形勢。
明堂正丘穴，松檟列新翠。
身雖離冢旁，披圖即流涕。
拏舟遽言别，諱曰仲春至。
酌水採嘉蔬，藉草具嚴祭。
又言廣栽植，薄取歲時利。
事死如事生，終焉達斯志。
儒者似君稀，况復褐冠類。
誰爲孝子傳，吾詩信無僞。